

Οι εργοδοτικοί φορείς, δηλαδή ο Σύνδεσμος Επιχειρήσεων και Βιομηχανιών, η Γενική Συνομοσπονδία Επαγγελματιών Βιοτεχνών Εμπόρων Ελλάδας, η Ελληνική Συνομοσπονδία Εμπορίου & Επιχειρηματικότητας και ο Σύνδεσμος Ελληνικών Τουριστικών Επιχειρήσεων, σύμφωνα με πληροφορίες από την «Καθημερινή» , εμφανίστηκαν με ενιαία γραμμή στο θέμα της «υποχρεωτικής διαιτησίας», ζητώντας από το αρμόδιο υπουργείο διευκρινήσεις.

Όπως υποστηρίζουν στην επιστολή τους, ο υποχρεωτικός χαρακτήρας του συστήματος διαιτησίας είναι ένα από τα βασικά πεδία του εργατικού δικαίου που δημιούργησε προβλήματα στο σύστημα των εργασιακών σχέσεων στην Ελλάδα.



«Το σύστημα αυτό δεν συμβαδίζει με την πρακτική που ακολουθείται στις υπόλοιπες ευρωπαϊκές χώρες, σύμφωνα, δε, με στοιχεία του Διεθνούς Γραφείου Εργασίας (ΔΓΕ), σε καμία από αυτές δεν υφίσταται υποχρεωτικό σύστημα επίλυσης συλλογικών διαφορών», επισημαίνουν οι εργοδότες και υπογραμμίζουν ότι τον υποχρεωτικό χαρακτήρα του ελληνικού συστήματος διαιτησίας έχει καταδικάσει η «Επιτροπή Εμπειρογνωμόνων» του Διεθνούς Γραφείου Εργασίας.



Σημειώνουν ωστόσο ότι η διαιτησία είναι μία «επικουρική διαδικασία επίλυσης των συλλογικών διαφορών εργασίας σε περίπτωση αποτυχίας των διαπραγματεύσεων» σύμφωνα με απόφαση του Συμβουλίου της Επικρατείας.



Οι εργοδότες ζητούν από την υπουργό να τους ενημερώσει για το ζήτημα υπογραμμίζοντας ότι ως θεσμικοί κοινωνικοί εταίροι δεν έχουν καμία πληροφόρηση σχετικά με την ανάθεση της ανεξάρτητης νομικής γνώμης για την υποχρεωτική διαιτησία καθώς και το χρονοδιάγραμμα διαχείρισης του θέματος.



Απάντηση του υπουργείου



Σε απάντηση του το υπουργείο αναφέρει ότι μένει έκπληκτο από την επιστολή καθώς έχει αποστείλει τη νομική μελέτη για την αξιολόγηση των θεσμών της Μεσολάβησης και της Διαιτησίας από την Παρασκευή, 4 Μαΐου

Προκαλεί έκπληξη η κοινή επιστολή των εργοδοτικών φορέων (ΣΕΒ, ΓΣΕΒΕΕ, ΕΣΕΕ, ΣΕΤΕ) προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, Έφη Αχτσιόγλου, με την οποία ζητούν «ενημέρωση σχετικά με την “Ανεξάρτητη Νομική Γνώμη για τη Διαιτησία”», καθώς η σχετική μελέτη τους έχει ήδη αποσταλεί από την Παρασκευή 4/5/2018.



Η επιστολή των εργοδοτικών φορέων εστάλη στο γραφείο της Υπουργού Εργασίας αφού είχαν ήδη λάβει τη νομική μελέτη για την αξιολόγηση των θεσμών της Μεσολάβησης και της Διαιτησίας, ενώ το θέμα έχει τεθεί προς συζήτηση και στον κοινωνικό διάλογο του Υπουργείου Εργασίας με τους Εθνικούς Κοινωνικούς Εταίρους και τις συναντήσεις που έγιναν το προηγούμενο διάστημα.